Blog de muntanya: de maig 2008
Després de gairebé un mes sense sortir a la muntanya per causes diverses (cansament després de la Vanoise, passaport caducat, pluja ... ) hem iniciat una nova temporada de barrancs i ferrates. Avui les previsions del temps eren molt dolentes i el més prudent hauria estat no sortir però una vegada més hem demostrat que tenim una moral de ferro, i a les 7 del matí sortíem en direcció al poble de Vallcebre, al Berguedà, amb el nostre material de ferratistes. Hem fet la via ferrada de les Roques de l'Empalomar; es tracta d'una nova via ferrada, oberta recentment, de curt recorregut però amb alguns passos difícils i passatges atlètics. Era ideal perquè és curta (sortida ràpida en cas de pluja) i ens servia d'entrenament per a la propera sortida a les Dolomites. Malgrat el seu curt traçat, la via ens ha deixat satisfets, ja que supera alguns panys de paret amb passos atlètics i elegants. El pont sí que ens ha decebut, ja que era un pont de pitiminí, gairebé ridícul, però en conjunt ha estat una matinal ben aprofitada.Aquí teniu el vídeo d'aquesta activitat:
Darrera jornada d'aquesta magnífica expedició a la Vanoise. Sortim de matinada del refugi de la Femma (2.352 m) i iniciem la pujada a la Pointe de la Sana (3.436 m). La neu és dura a primera hora perquè encara no hi ha tocat el sol i ens cal posar les ganivetes. Esmorzem a prop del Col des Barmes de l'Ours i després superem la gran pala final fins al cim, on podem gaudir d'un gran panorama.La baixada és magnífica; primer la gran pala, ample, amb bon pendent i amb molt bona neu. Després, tota la vall fins a l'aparcament de Val d'Isère on tenim el cotxe. Des d'aquí només ens queden 7 hores de viatge per arribar a casa. Aquí teniu el vídeo de la sortida (versió curta):
Deixem el refug de Fond de Fours (2.537 m) i iniciem la travessia al refugi de la Femma. Comencem pujant el pic de Méan Martin (3.330 m), una magnífica ascensió, que ataquem directament per la gelera, totalment coberta per la neu. Hem tingut molta sort perquè quan hi ha poca neu això és una gelera amb perilloses esquerdes. Esmorzem al cim i baixem fins a la gelera de l'altra vessant. És aviat i decidim completar la jornada amb una altra ascensió: pugem l'Aiguille de Méan Martin (3.278 m). Després iniciem una llarga i magnífica baixada fins a la porta del refugi de la Femma (2.352 m) on sopem i dormim.ÀLBUM DE FOTOS
Sortim del refugi de Fond de Fours (2.537 m) i iniciem un llarg recorregut que ens porta a fer tres ascensions. Comencem pujant en direcció a la Pointe Sud du Bézin (3.061 m); en el coll deixem els esquís i superem a peu la pala final. Després seguim en direcció a la Pointe Nord du Bézin (3.026 m), que superem sense problemes. Ens treiem les pells i baixem esquiant una petita pala fins al llac du Gran Fond. Des d'allà, remuntem fins al coll del Fours (2.976 m) i, per la carena, fins al cim principal de la jornada, la Pointe des Fours (3.072 m). Finalment, un magnífic descens ens porta novament al refugi Fond des Fours, on sopem i dormim.ÀLBUM DE FOTOS
Sortim de casa a les quatre de la matinada i, després d'un llarg viatge, arribem a l'aparcament de l'estació d'esquí de Val d'Isère. Ens posem els esquís i comencem l'aproximació al refugi. En poc menys de tres hores superem els 700 metres de desnivell i arribem al refugi Fond des Fours (2.537 m), on sopem i dormim.ÀLBUM DE FOTOS